ત્યારબાદ દ્વારકાધીશે કહ્યું કે, તમો અવનિ ઉપર અવતાર લઈ નાથસંપ્રદાયનું સ્થાપન કરો. હે યોગેશ્ર્વરો ! આપ પૃથ્વી પર નવનાથ તરીકે પ્રસિદ્ધ થશો. આ નવનાથને પ્રોત્સાહન આપતાં પ્રભુએ કહ્યું : ‘તમે એમ માનતા હશો કે અમારે એકલાને જ અવતાર લેવાનો છે, પરંતુ તેમ નથી. તમારી સાથે બીજી મંડળી પણ મૃત્યુલોકમાં અવતરવાની છે. પ્રત્યક્ષ કવિ વાલ્મીક, ને તુલસીદાસ થશે, જે રામભક્તિનો પ્રચાર કરી અનેક અધમોને ઉદ્ધારશે. શુકમુનિ તે કબીર થશે, જે સર્વેને અભેદાનંદના અમૃતસાગરમાં સ્નાન કરાવશે. મારા ઘણા જ માનીતા ઉદ્ધવજી તે નામદેવ થશે. તેઓ કીર્તન-ભક્તિ ફેલાવશે. મારા વડીલ બંધુ બલરામ તે પુંડરિક થશે. તેઓ શ્રી પંઢરીનાથને પ્રસન્ન કરી, તેમની ઈંટ ઉપર સ્થાપના કરશે તથા શ્રી વિઠ્ઠલનાથની પ્રેમમય ભક્તિનો પરબ પ્રભાવ મહારાષ્ટ્રમાં પ્રવર્તાવશે. હું પોતે પણ દક્ષિણમાં જ્ઞાનદેવના નામથી અવતરીશ. કૈલાસપતિ શંકર પણ મારા બંધુ નિવૃત્તિનાથ થશે. બ્રહ્મદેવ પણ મારા લઘુબંધુ સોપાનદેવ નામે થશે. આદિમાયા તે મારી પ્રાણપ્રિય ભગિની મુક્તાબાઈના નામે અવતરશે. મહાવીર હનુમંત તે સમર્થ રામદાસ સ્વરૂપે અવતરી સનાતન ધર્મની દિવ્ય જ્યોત પ્રગટાવશે, અને શિવાજીને પોતાનો શિષ્ય બનાવી, તેમના હસ્તે અધર્મનો ઉચ્છેદ કરાવી, હિન્દુત્વ અને હિન્દુધર્મની રક્ષા કરાવશે.’ આમ, નવયોગેશ્ર્વરો પ્રભુની આજ્ઞાથી પૃથ્વીલોકમાં નવનાથ તરીકે પ્રગટ થયા.